Erivärisiä ja -kokoisia Lego-palikoita.
**Lego** on Lego Groupin valmistama maailmanlaajuisesti tunnettu rakennus- ja leikkikalusarja. Lego-palikoiden yläpinnan nupit käyvät yhteen pohjan onton putkirakenteen kanssa, ja yhteen liitetyistä palikoista voidaan koota monenlaisia rakennelmia joko pakkausten ohjeiden perusteella tai omaa mielikuvitusta apuna käyttäen. Palikat voidaan irrottaa toisistaan ja käyttää uudestaan taas uusissa rakennelmissa. Useimmat Lego-palikat valmistetaan ABS-muovista.

Lego-palikat keksi tanskalaisen puusepän poika Godtfred Kirk Christiansen Tanskan Billundissa. Hän alkoi vuonna 1949 valmistaa isänsä Ole Kirk Christiansenin kanssa muovisia toisiinsa lukittautuvia palikoita. Vuonna 1954 Legon vanhimmalle sarjalle keksittiin nimi, Lego System, joka on ajan kuluessa muuttunut Lego Cityksi. Nykyisin käytössä oleva kiinnitysjärjestelmä patentoitiin vuonna 1958, minkä jälkeen palikoista tuli nopeasti hyvin suosittuja.

Sana Lego tulee tanskan kielen sanoista "**le**g **go**dt", "leiki hyvin".

Vuonna 2016 Lego äänestettiin Suomen neljänneksi arvostetuimmaksi tuotemerkiksi *Markkinointi & Mainonta* -lehden ja Taloustutkimuksen vuosittaisessa Brändien arvostus -kyselyssä.

Vuonna 2023 Lego sai tunnustuksen maailman arvostetuimpana yhtiönä, maailmanlaajuiselta RepTrack tutkimukselta jossa kartoitetaan vuosittain sata merkittävintä yritystä.

Historia
--------

Vuonna 1949 Ole Kirk Christiansen alkoi valmistaa poikansa Godtfred Kirk Christiansenin kanssa muovisia toisiinsa lukittuvia palikoita. Ensimmäisissä palikoissa ei vielä ollut Lego-palikoille tunnusomaisia onttoja kiinnitysputkia.

Ensimmäiset Lego-pyörät valmistettiin 1962. Pyörät kiinnitettiin 2×4-palikkaan, jossa oli reiät akseleita varten. Ensimmäinen Lego-juna tuotiin markkinoille 1966. Samaan aikaan tuli myyntiin 4,5 voltin sähkömoottori, jolla junan sai liikkumaan omin voimin. Vuonna 1968 Tanskan Billundiin avattiin Legoland-huvipuisto. Vuonna 1969 sarjaa tuli täydentämään 12 voltin moottori. Lego-ihmishahmot, minihahmojen edeltäjät tulivat myyntiin 1974. Niillä ei ollut liikkuvia jalkoja.

Lego Technic tuli myyntiin 1977, ja nykyisin se on hyvin suosittu tuotesarja. Lego-minihahmot tulivat kauppoihin 1978, ja nykyisin niitä on myyty yli kolme miljardia. Ensimmäinen pullback-moottori tuli myyntiin vuonna 1982.

Tuotteita ja tuotesarjat
------------------------

Lego-palikoista koottu kaupunki.
Päätuotteina Lego valmistaa monenlaisia rakennussarjoja, kuten esimerkiksi koottavia lentokoneita ja muita ajoneuvoja. Sarjoihin voi kuulua myös minihahmoja. Sarjat ryhmitellään palikoiden koon ja ominaisuuksia mukaan erilaisiin tuotesarjoihin eli pääteemoihin. Verkkokaupasta tai erityiskaupoista voi ostaa myös yksittäisiä Lego-palikoita.

### Duplo

Lego Duploja.
**Duplo** on Lego-yhtiön pienille lapsille tarkoitettu suurikokoinen tuotesarja. Duplo-palikoita on vaikea niellä, koska ne ovat kaksi kertaa niin pitkiä, leveitä ja korkeita kuin tavalliset Lego-palikat. Duplo- ja tavanomaisten Lego-palikoiden yhdistäminen on mahdollista. Duplo-sarjojen yleinen ikäraja on kahdesta vuodesta eteenpäin.

### Lego System

Lego-palikoiden mittasuhteet.
*Pääartikkeli: Lego System*
**Lego System** on Lego-yhtiön tärkein ja vanhin tuotesarja. Tähän tuotesarjaan kuuluvat useimmat Lego-sarjat kuten Lego City. Lego System -palikat ovat tavallisimpia Lego-palikoita. Lego System sarjojen ikärajat ovat yleensä kuudesta vuodesta ylöspäin. Lego System -tuotesarjaan kuuluvat myös Lego Pirates, Lego Star Wars ja Lego Space.

### Lego Technic

*Pääartikkeli: Lego Technic*
Vuonna 1977 Lego-yhtiö toi markkinoille edistyneemmille rakentajille suunnatun Lego Technic -sarjan. Siinä hyödynnetään reikä- ja ristitappeja ja se antaa mahdollisuuden myös sivusuunnassa rakentamiseen. Nykyisin Lego Technic -palikoiden avulla voi rakentaa muun muassa automaattisesti liikkuvia malleja ja tietokoneella ohjelmoitavia robotteja Lego Mindstormsin myötä. Lego Technic -sarjojen ikäsuositukset sijoittuvat välille 9–16.

### Bionicle

*Pääartikkeli: Bionicle*
Vuonna 2001 Lego julkaisi uuden tuotesarjan, Bioniclen. Bioniclet olivat aluksi osa Lego Technic -sarjaa, mutta Bionicle eriytyi omaksi sarjakseen vuonna 2002. Bionicle-hahmoja on noin sata kappaletta. Bioniclestä on myös tehty neljä elokuvaa, mutta vain ensimmäinen esitettiin teattereissa ja neljä viimeisintä julkaistiin suoraan DVD:lle. Bionicleen on pyritty luomaan saagoja. Sarja lopetettiin vuoden 2010 kesällä ja sen tilalle tuli Lego Hero Factory, joka lopetettiin vuonna 2015.

### Lego Exclusives

Lego Exclusives on sarja, jota myydään vain Legon omissa Lego Store -myymälöissä ja verkkokaupassa. Sarjaan kuuluu hyvin erilaisia tuotteita, myös aikuisharrastajille suunnattuja suurempia ja rakennustekniikoiltaan vaativampia paketteja.

### Lego-lautapelit

*Pääartikkeli: Lego Games*
### Muuta

Näiden lisäksi Lego-tuotemerkin alla julkaistaan erilaisia lauta- ja tietokonepelejä sekä erilaisia kulutustavaroita, kuten vaatteita, suolasirottimia ja säilytyspurkkeja. Nämä tuotteet eivät yleensä ole lähtöisin Legon omilta tehtailta, vaan alihankkijat valmistavat ne.

Lego-teemapuistot
-----------------

*Pääartikkeli: Legoland*
Ensimmäinen **Legoland**, Lego-aiheinen teemapuisto, rakennettiin Tanskan Billundiin vuonna 1968. Muut Legolandit sijaitsevat Kaliforniassa, Saksassa ja Englannissa. Legolandit sisältävät kaikenlaista Legoihin liittyvää; Lego-kaupasta Legoista rakennettuihin taloihin saakka. Niissä on mm. minilandeja, joissa on esimerkiksi Legoista rakennettuja autoja ja rakennuksia. Legolandin alueella on lisäksi Legoista rakennettuja eläimiä ja ihmishahmoja.

Lego-tapahtumat
---------------

Lego-aiheisia tapahtumia järjestetään ympäri maailmaa. Osa näistä on Lego Groupin itse järjestämiä, esim. Tanskan LEGO World, kun taas osa on erilaisten yhtiöiden ja yhdistysten järjestämiä tapahtumia. Tunnettuna brändinä Lego on mukana usein myös osana isompia tapahtumia, joko yhtiön tai harrastajien vaikutuksesta. Suurimpia tapahtumia ovat Yhdysvalloissa järjestettävä Brickfair ja Berliinissä järjestettävä 1000steine-land. Suomessa Lego on esillä muutamissa näyttelyissä vuosittain. Suurimmat näistä ovat Helsingissä järjestettävä Model Expo -tapahtuma ja Pii Poo Oy:n järjestämä vuotuinen Lego-rakennustapahtuma pääkaupunkiseudulla.

Nykyisin myynnissä olevia teemoja
---------------------------------

* Lego Animal Crossing 2024
* Lego Architecture 2008-
* Lego Art 2020-
* Lego Avatar 2022-
* Lego Batman 2006-
* LEGO Braille Bricks 2023-
* Lego Brick Headz 2016-
* Lego Boost 2017-
* Lego Creator 3in1 2001-
* Lego Creator expert 2011-
* Lego City 1978-
* Lego DC 2011-
* Lego Disney Princess 2012-
* Lego Disney 1999-2001, 2011-
* Lego DOTS 2020-
* Lego Duplo 1969-
* Lego Classic 1966-99, 2014-
* Lego DREAMZzz 2023-
* Lego Education (ent. Dacta) 1972-
* Lego Friends 2012-
* Lego Gabbyn nukketalo 2023-
* Lego Harry Potter 2001-05, 2007, 2010-11, 2018-
* Lego Icons 2020-
* Lego Ideas 2008-
* Lego Indiana Jones 2008-09, 2023-
* Lego Junat 1966-
* Lego Lord of the rings 2012-14, 2023-
* Lego Ninjago 2011-
* Lego Jurassic World 2015, 2018-
* Lego Kasvikokoelma 2021-
* Lego Marvel 2012-
* Lego Minecraft 2012-
* Lego Minifigures 2010-
* Lego Modular Houses
* Lego Monkie kid 2020-
* Lego Ninjago Master Of Spinjitzu 2011-
* Lego Sonic the Hedgehog 2016, 2022-
* Lego Super Mario 2020-
* Lego Star Wars 1999-
* Lego Speed Champions 2015-
* Lego Spiderman 2002-04, 2012-
* Lego Super Heroes 2012-
* Lego Technic 1977-

### Lakkautettuja teemoja

* Lego The Angry Birds Movie 2016
* Lego Atlantis 2010-11
* Lego Alien Conquest 2011
* Lego Aquazone 1995-99
* Lego Aquaraiders 1997-98
* Lego Avaruus 1978–2001, 2007–13
* Lego Belville 1994-2009
* Lego Ben 10 Alien Force 2010
* Lego Bionicle 2001-10
* Lego Elves 2015-18
* Lego Exo-force 2006-08
* Lego Fabuland 1979-89
* Lego Hero Factory 2010-14
* Lego Jack Stone 2001-03
* Lego Knights' Kingdom 2000
* Lego Knights' Kingdom 2 2004-06
* Lego Life on Mars 2001
* The Lego Movie 2014-16
* The Lego Movie 2 2018-19
* Lego Mars Mission 2007-09
* Lego Legends of Chima 2013-15
* Lego Mindstorms Nxt 2.0 2006
* Lego Monster Fighters 2012
* Lego Model team 1986-99
* Lego Nexo Knights 2015-18
* Lego Overwatch 2018-19
* Lego Paradisa 1992-97
* Lego Pirates 1989-97, 2001-02, 2004, 2009-10, 2015, 2020
* Lego Pirates of the Caribbean 2011, 2017
* Lego Power Miners 2009-10
* Lego Racers 2001-13
* Lego Robo-riders 2000-01
* Lego Rock Raiders 1999-2000
* Lego Scala 1979-80, 1997-2001
* Lego Sponge Bob (Paavo Pesusieni) 2006-09, 2011-12
* Lego Sports 2003-04
* Lego Teenage Mutant Ninja Turtles 2013-14
* Lego Toy Story
* Lego Western 1996-97
* Lego Viikingit 2005-06
* Lego World City

Lego-harrastus
--------------

Vaikka Lego-palikoita markkinoidaan ensisijaisesti lasten leikkikaluina, ovat ne –kuten muutkin rakennuslelut – kiinnostaneet aina myös vanhempia rakentajia. Internetin yleistyessä Lego-harrastajat kokoontuivat Usenetin keskusteluryhmiin keskustelemaan Lego-tuotteisiin liittyvistä asioista. Myöhemmin keskusteluryhmien paikalle syntyi sekä paikallisia keskustelupaikkoja (tunnetaan nimellä **L**ego **U**ser**g**roup eli **LUG**) että kansainvälisiä harrastajien ylläpitämiä portaaleja kuten *Eurobricks* ja *Bricklink*. Suomen LUG, *Palikkatakomo*, perustettiin vuonna 2008.

Katso myös
----------

* Luettelo Lego-videopeleistä

Lähteet
-------

1. 1 2 3 4 5 6 7 8 9  Devereux, Joanna ym.: *Suuri Lego-kirja*. The Lego Group. Helsinki Media, 1999. ISBN 951-32-0809-5.
2. 1 2  isodomos.com (Arkistoitu – Internet Archive)
3. ↑  Fazerin Sininen jatkaa yhä kärjessä - Tässä ovat Suomen arvostetuimmat brändit, Markkinointi & Mainonta 23.9.2016. Viitattu 2.5.2017.
4. ↑  Vuoden 2023 maailman arvstetuin yhtiö
5. ↑  isodomos.com (Arkistoitu – Internet Archive)
6. ↑  Brickfair-tapahtuman kotisivut brickfair.com
7. ↑  1000steine-land-tapahtuman kotisivut (Arkistoitu – Internet Archive) 1000steine.de
8. ↑  Model Expo -tapahtuman kotisivut model-expo.com

Aiheesta muualla
----------------

* Kuvia tai muita tiedostoja aiheesta **Lego** Wikimedia Commonsissa

* Legon virallinen verkkosivu (suomeksi)
* Legon virallinen verkkosivu (englanniksi)
* Lego-aiheinen wikisivusto (englanniksi)
* WikiPalikka – Suomalainen Lego-wiki (suomeksi)
* Suurin Lego-rakentajien kokoontumispaikka (englanniksi)
* Lego-osaluetteloita ja linkkejä skannattuihin ohjeisiin (englanniksi)
* Galleria Lego-luomuksista (englanniksi)
* (Arkistoitu – Internet Archive) Lego-galleria (englanniksi)
* Palikkatakomo